Nicolas Pépé

Nicolas Pépé (s. 29. toukokuuta 1995 Mantes-la-Jolie, Ranska) on norsunluurannikkolainen jalkapalloilija, pelipaikaltaan hyökkääjä. Hän edustaa Ranskan Ligue 1:ssä pelaavaa OGC Niceä lainalla Englannin Valioliigan Arsenalista.

Pépé edusti Ranskassa Poitiersia, Angersia, lainasopimuksella Orléansia ja Lillea. Angersin ja Lillen joukkueissa hän pelasi Ligue 1:ssä 107 ottelua ja teki niissä 38 maalia. Kaudella 2018–2019 hän oli 22 maalillaan liigan toiseksi paras maalintekijä.

Elokuussa 2019 Pépé siirtyi englantilaisseura Arsenaliin. Hän on 80 valioliigaottelussaan tehnyt 16 maalia. Kolmannessa Eurooppa-liigan ottelussaan portugalilaista Vitóriaa vastaan hän teki kaksi maalia. Kaikkiaan hän on 19 Eurooppa-liigan ottelussaan viimeistellyt kahdeksan maalia. Hän oli voittamassa FA Cupia 2020. Hän pelaa kauden 2022–2023 lainalla Ligue 1:n OGC Nicessä.

Pépé on pelannut Norsunluurannikon maajoukkueessa 33 ottelua ja tehnyt niissä kymmenen maalia. Afrikan-mestaruuskilpailuissa 2019 hän pelasi kolme ottelua ja vuonna 2022 neljä ottelua ja teki kaksi maalia.

Lähteet 

Norsunluurannikkolaiset jalkapalloilijat
Vuonna 1995 syntyneet
Elävät henkilöt